  Туспуктэм: freepik.com Наталия Сильвестрова 11-тӥ куартолэзьлы Удмуртиын 3 сюрс 583 адями, соос пӧлын 778 нылпи, лемтэй куртчиськемен эмъяськонниосы вазиськиз. Арня ӵоже лыдпус кык поллы котыр будӥз (4-тӥ куартолэзьлы 1 сюрс 861 адями пусъемын вал). Со сярысь Роспотребнадзорлэн элькунъя управлениезлэн пресс-службаез ивортӥз. Эмъяськонние вазиськемъёс тужгес трос Дэри, Эгра, Пичи Пурга но Ува ёросъёсын, Ижкарын, Воткаын но Можгаын. 2 сюрс 857 эскерем лемтэйёс пӧлысь энцефалит 28-эзлэн шраямын (1 процент), боррелиозэз кылдытӥсь – 2 сюрс 229 пӧлысь 851 учырын (37 процент). Эмъяськонниосы вазиськем 571 адямилы, со пӧлын 432 пиналлы, серопрофилактика ортчытӥзы. Лемтэй энцефалитэн но, боррелиозэн но черлан шуыса малпанэн 11 учыр пусйизы. Удмуртиын паласькись лемтэй энцефалитрлэсь прививка пуктон азьланьтӥське. 11-тӥ куартолэзьлы 85 сюрс 290 адями прививка лэсьтӥз, со чакламезлэсь 75 процент луэ. 3-17 аресъем пиналъёслы улон яке дышетскон интыын прививка дунтэк пукто. Нялтас вераса, та дырлы элькунын лемтэйлэсь тазатон ужъёс 1 сюрс 251,1 гектар вылын ортчытэмын. Тодэ вайытом,   лемтэй мертчиськон нырысетӥ учыръёсты южтолэзь пумын пусйизы. Тегъёс: лемтэй Тазалык Роспотребнадзор Удмуртия  